b'\n_START_ARTICLE_\nMunkerud skole\n_START_SECTION_\nSkolen med den gr\xc3\xb8nne lunge\n_START_PARAGRAPH_\nSkolens arkitekt var Per Lunde, som fikk den vanskelige oppgaven \xc3\xa5 skape en stor og moderne barneskole p\xc3\xa5 en kupert og forholdsvis liten tomt (21 m\xc3\xa5l). Samtidig var det viktig \xc3\xa5 kunne bevare furutr\xc3\xa6rne, fjellknattene og vegetasjonen, noe som stadig setter sitt preg p\xc3\xa5 skoleanlegget._NEWLINE_De asfalterte omr\xc3\xa5dene har etter hvert satt sitt preg ogs\xc3\xa5 p\xc3\xa5 Munkerud skole, selv om skogen fremdeles er n\xc3\xa6rv\xc3\xa6rende. Skolen har nemlig senere blitt p\xc3\xa5bygd i flere etapper med ditto utvidelse av skoleg\xc3\xa5rdene. I anledning skolens femti\xc3\xa5rsjubileum i 2009 skal skolen totalt rehabiliteres. M\xc3\xa5let er at ny skole og barnesenter med skole, SFO, flerbrukshall og barnehage skal st\xc3\xa5 ferdig i 2011.\n_START_SECTION_\nHistorikk: Glasskunst fremfor sv\xc3\xb8mmekunst?\n_START_PARAGRAPH_\nSkolebygget fortonet seg nesten \xc2\xabluksuri\xc3\xb8st\xc2\xbb da det var nytt, med en romslig hall ved inngangspartiet med store, sandbl\xc3\xa5ste vinduer med motiv hentet fra yrkesliv, geografi og dyrene i Noahs ark. Vindusdekorasjonen var tegnet av Leif Henstad og ble sandbl\xc3\xa5st av Trygve Orfjell. Et rykte ville ha det til at overl\xc3\xa6rer Djuve valgte glasskunsten med de sandbl\xc3\xa5ste vinduene framfor sv\xc3\xb8mmehall ved skolen, men anekdoten er fullstendig grunnl\xc3\xb8s. Det var tvert imot en bestemmelse at alle kommunale bygninger skulle sette av 2 prosent p\xc3\xa5 budsjettet til kunstnerisk utsmykking.\n_START_SECTION_\nL\xc3\xb8pende aktiviteter ved skolen\n_START_PARAGRAPH_\nSkolen har i 2008 i overkant av 600 elever, 25 kontaktl\xc3\xa6rergrupper og nesten 80 ansatte p\xc3\xa5 skolen og i skolefritidsordningen. Munkerud skole har siden 2005 organisert et tilbud om fleksibel skolestart for 6-\xc3\xa5ringer. Ved siden av Osloskolens felles satsingsomr\xc3\xa5der knyttet til gode grunnleggende lese, skrive og regneferdigheter, har skolen de siste \xc3\xa5rene spesielt satset p\xc3\xa5 \xc3\xa5 utvikle god kompetanse innen IKT og kulturaktiviteter. To viktige tiltak vedr\xc3\xb8rende dette er skolens \xc3\xa5rlige musikal p\xc3\xa5 5. trinn, og musikkvideoproduksjon p\xc3\xa5 7. trinn. Skolen gjennomf\xc3\xb8rer ogs\xc3\xa5 hvert \xc3\xa5r en lysaksjon, basert p\xc3\xa5 den tyske modellen rundt stjernespill, hvor barn hjelper barn. Pengene som samles inn g\xc3\xa5r hvert \xc3\xa5r til spesielle prosjekter til barn i land som har spesielle behov for st\xc3\xb8tte og bidrag.\n_START_SECTION_\nRiving og midlertidige lokaler\n_START_PARAGRAPH_\nSkolebygningene ble revet sommeren 2014. De to neste \xc3\xa5rene flyttet virksomheten til Nordseter skole og tidligere Nordstrand videreg\xc3\xa5ende skole. Nytt skolebygg sto ferdig ved skolestart 2016.'